SKRIFTLIG FORESPØRGSEL P-1662/00

af Ari Vatanen (PPE-DE) til Kommissionen

(18. maj 2000)

Om: Den finske bilbeskatnings uoverensstemmelse med fællesskabslovgivningen

Da Kommissionen i 1998 forelagde en åbningsskrivelse om beskatning af brugte køretøjer, der indførtes til Finland, fra andre medlemslande, anmodede Kommissionen også om, at Finland orienterede Kommissionen om de andre uoverensstemmelser i forbindelse med sagen. På denne baggrund vil jeg gerne fremhæve følgende tre forhold.

For det første er grundlaget for beskatningen af biler, der importeres fra andre medlemslande, væsentlig hårdere end beskatningen af en bil, der er indenlandsk fremstillet. En grundlæggende fejl i den finske lov om beskatning af biler er, at grundlaget for bilbeskatningen på 100 % for biler fremstillet i Finland ifølge loven alene fastsættes ud fra produktionsomkostningerne på produktionsstedet, og at grundlaget for toldafgiften for de biler, der importeres fra andre medlemslande, fastsættes ud fra importørens indkøbspris, mens grundlaget derimod for brugte biler er den finske importørs salgspris.

For det andet svarer det lineære beregningssystem for værdiforringelse i den finske lov om beskatning af biler ikke til den reelle værdiforringelse. For eksempel er prisen for en syv måneder gammel brugt personbil af mærket VW-Golf, der er importeret fra Tyskland, efter afgiften blevet til over 160 000 FIM, mens anskaffelsesprisen for en tilsvarende ny bil i detailhandelen kun er på 125 000 FIM. Ifølge EF-Domstolens retspraksis bliver neutralitetsprincippet overtrådt, hvis der opkræves en højere afgift af en vare, der er importeret fra et andet medlemsland, end af en indenlandsk vare også i enkelttilfælde.

For det tredje er praksis med den finske lov om beskatning af biler i strid med EF's 6. momsdirektiv. Selvom det i direktivet entydigt fastslås, at momsen for brugte biler skal opkræves i salgslandet, opkræves der for en bil, der indføres til Finland, ud over salgslandets moms også moms i Finland. Dette sker ved, at der i Finland beregnes moms af bilbeskatningen.

Set ud fra den finske forbruger fungerer EU's indre marked ikke for brugte biler, der også ses af, at der til Finland er indført mindre end 1 000 brugte personbiler om året fra andre EU-lande, mens alene antallet af brugte importerede biler fra Tyskland til Sverige har været på omkring 50 000 (1998). Hvad agter Kommissionen at gøre for at ændre den finske praksis med beskatning af biler, der på baggrund af de tre ovennævnte forhold er i strid med traktatens artikel 95 (artikel 90) og EF's momsdirektiv? Hvilke foranstaltninger agter Kommissionen at træffe for at beskytte finske forbrugeres rettigheder?

Svar afgivet på Kommissionens vegne af Frederik Bolkestein

(30. juni 2000)

Den finske regering har ændret den finske lovgivning på en række punkter som følge af åbningsskrivelsen fra 1998. Den har bl.a. øget den årlige værdiforringelse, der indgår i beregningen af grundlaget for beskatningen af biler, fra 6 % til 7,2 % om året for brugte biler. For biler, som er ældre end otte år, er den årlige værdiforringelse nu 10,8 %, hvilket bryder med det lineære beregningssystem for værdiforringelse, der tidligere anvendtes for hele bilens levetid. Regeringen har desuden afskaffet det tidligere loft på 75 % for værdiforringelsen og godkender nu værdiforringelser, der overstiger dette loft. Den finlandske regering har ligeledes afskaffet begrænsningen for skattebegunstigelserne hvad angår ikke-forurenende køretøjer, der før var forbeholdt nye biler, men som nu ligeledes omfatter brugte køretøjer hvis de opfylder kriterierne herfor. Endelig har regeringen afskaffet kravet om, at en bil skal have kørt 10 000 kilometer, før den kan betragtes som en brugt bil.

På baggrund af disse ændringer og de forbedringer, som de indebærer for skatteyderne, dvs. bilejerne, og i mangel af præcise regler for beskatning af biler, som stadig ikke er blevet harmoniseret på fællesskabsniveau, anser Kommissionen den nye lovgivning for et acceptabelt svar på de fremførte klagepunkter. Kommissionen forbeholder sig imidlertid retten til at vente med at afgive en endelig udtalelse til, at Domstolen har truffet afgørelse i den lignende sag C-393/98 (Gomes Valente), hvilket ventes at ske snart. Kommissionen vil ligeledes tage hensyn til de oplysninger, som det ærede medlem har fremlagt.

Hvad angår de dele af det ærede medlems spørgsmål, som ikke er dækket af den ovennævnte overtrædelsesprocedure, dvs. som angår det skattegrundlag, der henholdsvis anvendes for biler, der er fremstillet i Finland, og for biler med oprindelse i andre medlemsstater, reglerne for opkrævning af moms på biler og statistikkerne over bilimporten til Finland, vil Kommissionen undersøge disse spørgsmål på grundlag af alle de tilgængelige oplysninger og ved at tage den nødvendige kontakt til de finske myndigheder med henblik på at sikre overholdelsen af fællesskabsretten.